SK Úradný vestník Európskej únie C 432/8

Uverejnenie žiadosti podľa článku 50 ods. 2 písm. a) nariadenia Európskeho parlamentu a Rady (EÚ) č. 1151/2012 o systémoch kvality pre poľnohospodárske výrobky a potraviny

(2014/C 432/07)

Týmto uverejnením sa poskytuje právo vzniesť námietku proti žiadosti podľa článku 51 nariadenia Európskeho parlamentu a Rady (EÚ) č. 1151/2012 (1).

JEDNOTNÝ DOKUMENT

NARIADENIE RADY (ES) č. 510/2006

o ochrane zemepisných označení a označení pôvodu poľnohospodárskych výrobkov a potravín (2)

„PATATA ROSSA DI COLFIORITO“

ES č.: IT-PGI-0005-01236-2.6.2014

CHZO ( X ) CHOP ( )

1. Názov:

„Patata Rossa di Colfiorito“

2. Členský štát alebo tretia krajina

Taliansko

3. Opis poľnohospodárskeho výrobku alebo potraviny

3.1. Druh výrobku

Trieda 1.6. Ovocie, zelenina a obilniny v pôvodnom stave alebo spracované

3.2. Opis výrobku, na ktorý sa vzťahuje názov uvedený v bode 1

Názov „Patata Rossa di Colfiorito“ označuje zrelé hľuzy druhu Solanum tuberosum (Solanum tuberosum L.; 2n = 4x = 48) čeľade Solanaceae, ktoré sa pestujú zo základných sadbových odrôd evidovaných vo vnútroštátnych registroch odrôd v členských štátoch Európskej únie a majú charakteristickú šupku červenej farby a svetložltú dužinu.

Typické znaky a rozoznateľnosť hľúz sú určené týmito vlastnosťami:

— sú celé, úplne pokryté šupkou a bez škvŕn,

— podlhovastý oválny a nepravidelný tvar,

— sú zdravé – vylučujú sa produkty napadnuté hnilobou alebo inými chorobami alebo s poškodením, ktoré ich robí nevhodnými na spotrebu,

— bez poškodenia mrazom,

— bez pachu a/alebo chuti, ktoré sa odlišujú od normálnych vlastností,

— šupka typickej červenej farby,

— očká sú na povrchu a ľahko sa dajú odstrániť.

Referenčné hodnoty, ktoré zaručujú typické vlastnosti produktu, sú tieto:

— priemer: minimálne 35 mm,

— pevnosť: skúška tlakom (namáhanie strihom) > 1,2 kgf/cm2,

— celkový obsah fenolových zlúčenín > 300 mg/kg,

— charakteristická červená farba šupky – farba (X, Y, Z) bezrozmerná: — X > 13 bezrozmerná, — Y > 12 bezrozmerná, — Z > 6 bezrozmerná.

3.3. Suroviny (len pri spracovaných výrobkoch)

—

3.4. Krmivo (len pri výrobkoch živočíšneho pôvodu)

—

3.5. Špecifické kroky výroby, ktoré sa musia uskutočniť vo vymedzenej zemepisnej oblasti

Všetky fázy produkcie „Patata Rossa di Colfiorito“, od výsadby až po zber, musia prebiehať vo vymedzenej zemepisnej oblasti.

3.6. Špecifické pravidlá krájania, strúhania, balenia atď.

Zozbierané zemiaky sa umiestňujú do skladov, ktoré musia spĺňať potrebné podmienky na vhodné uskladnenie hľúz, t. j. musia umožňovať schnutie povrchu hľúz hneď po príchode a zacelenie poškodení vzniknutých počas zberu. Takisto musia zabraňovať kondenzácii vody na ich povrchu. V skladoch sa zemiaky môžu umiestniť do veľkých vetraných nylonových vriec alebo do prepraviek. Zemiaky sa však môžu uchovávať pomocou moderných technológií uskladňovania v súlade s platnými pravidlami. Počas uskladňovania sa nesmú používať prípravky na zabraňovanie klíčeniu.

Produkt sa balí do obalov, ktoré možno rozoznať podľa ich červenej farby.

3.7. Špecifické pravidlá označovania

Na označení a obaloch musí byť uvedené rovnako veľkými tlačenými písmenami „Patata Rossa di Colfiorito I.G.P.“ a zobrazený symbol Únie. Na označení nemožno uviesť väčšími písmenami žiadne iné slová.

Aby mohli spotrebitelia tento produkt ľahko rozoznať, názov musí mať tieto špecifikácie:

a) znenie: Patata Rossa di Colfiorito IGP;

b) typ písma: Bodoni MT Black;

c) farba Pantone v logu: Red 032.

Označenia na obale musia takisto uvádzať všetky informácie umožňujúce identifikovať:

a) meno alebo názov spoločnosti a adresu alebo sídlo jednotlivého producenta alebo združenia producentov a baliarne;

b) príslušnú značku v prípade produkcie určenej na predaj v zahraničí;

c) akékoľvek doplňujúce informácie, ktoré nemajú propagačný charakter a ktoré nezavádzajú spotrebiteľa v súvislosti s druhom a vlastnosťami produktu.

4. Stručné vymedzenie zemepisnej oblasti

Pestovanie zemiakov „Patata Rossa di Colfiorito I.G.P.“ sa povoľuje od nadmorskej výšky 470 m. Pestujú sa v oblasti Apenín v regiónoch Umbria a Marche medzi východnou časťou provincie Perugia a západnou časťou provincie Macerata. Oblasť čiastočne zahŕňa obce Foligno, Nocera Umbra, Valtopina a Sellano (Umbria) a Serravalle di Chienti, Muccia, Pieve Torina, Sefro, Visso a Montecavallo (Marche).

5. Súvislosť so zemepisnou oblasťou

5.1. Špecifickosť zemepisnej oblasti

Zemepisná oblasť, v ktorej sa zemiaky „Patata Rossa di Colfiorito I.G.P.“ pestujú, zahŕňa značnú časť Apenín v regiónoch Umbria a Marche. Jedným z najcharakteristickejších faktorov je nadmorská výška, ktorou sa obmedzuje oblasť pestovania, t. j. od 470 m nad morom. Z hľadiska zrnitosti pôdy je oblasť tvorená pôdami, ktoré umožňujú odlíšenie tejto plodiny od ostatných, t. j. kremičitými pôdami s veľkým obsahom skál a kameňov, ktoré sú mierne kyslé, ľahké, sypké, priepustné a hlboké.

Oblasť má horské podnebie so studenou zimou so snehom a s chladnými letami.

Množstvo zrážok je vo vyšších nadmorských výškach veľké (viac ako 1 500 mm ročne) a s klesajúcou nadmorskou výškou sa znižuje. V zime veľa sneží, snehová pokrývka však vydrží len od 1 000 m nad morom. Medzi časté vetry patria „Grecale“ (severovýchodný vietor) a „Scirocco“ (juhovýchodný vietor).

5.2. Špecifickosť výrobku

„Patata Rossa di Colfiorito“ sú charakteristické:

vysokým obsahom polyfenolov,

červenou farbou,

charakteristickou konzistenciou a pevnosťou,

nepravidelným tvarom.

5.3. Príčinná súvislosť medzi zemepisnou oblasťou a akosťou alebo typickou vlastnosťou výrobku (CHOP), alebo špecifickou akosťou, povesťou alebo inou typickou vlastnosťou výrobku (CHZO)

Faktory určujúce povesť a odlišnosť „Patata Rossa di Colfiorito“ od iných druhov zemiakov sú dané špecifickými pôdami a klimatickými vlastnosťami referenčnej oblasti, technikami pestovania a použitým spôsobom skladovania, ale takisto širokým povedomím o tvare zemiakov, ich červenej farbe a názve súvisiacom s územím. Druh pôdy je veľmi dôležitý, keďže určujúcim spôsobom prispieva k rastu, tvaru a chemickým a organoleptickým vlastnostiam hľúz.

Na premenlivý tvar „Patata Rossa di Colfiorito“ má vplyv prostredie, a to vzhľadom na ťažké podmienky, ktorým sú počas rastu vystavené v dôsledku faktorov súvisiacich s meniacim sa charakterom územia. Za svoju pevnú dužinu a nepravidelný tvar v skutočnosti vďačia skalnatej pôde typickej pre danú oblasť, podnebiu a nízkej miere zavlažovania.

Extrémne podmienky tejto oblasti majú takisto významný vplyv na vysoký obsah polyfenolov, pretože daný typ enzýmu, ktorý je zodpovedný za biosyntézu polyfenolov, obzvlášť citlivo reaguje na environmentálne vlastnosti oblasti.

Existuje množstvo ústnych a písomných svedectiev o silnej historickej, kultúrnej a sociálnej väzbe medzi produktom a danou oblasťou.

Odborné časopisy, fotografie a audiovizuálne záznamy potvrdzujú veľmi dobrú povesť tohto druhu zemiakov. Tú potvrdzuje aj festival „Sagra della Patata Rossa di Colfiorito“ (36. ročník). Región Umbria priznal tomuto produktu oficiálny status tým, že ho zaradil do zoznamu tradičných produktov, ktorých tradícia má viac než 25 rokov.

„Patata Rossa di Colfiorito“ sa používajú aj ako prísada do receptov rôznych miestnych jedál: varené, grilované, do šalátov, smažené, pečené alebo ako zložka chleba, foccacie alebo kaší. Pripravujú sa z nich aj vynikajúce gnocchi, ktoré sú v miestnej gastronómii veľmi rozšírené.

Odkaz na uverejnenie špecifikácie

[Článok 5 ods. 7 nariadenia (ES) č. 510/2006 (3)]

Ministerstvo začalo vnútroštátne námietkové konanie uverejnením návrhu na uznanie názvu „Patata Rossa di Colfiorito“ ako chráneného zemepisného označenia v Úradnom vestníku Talianskej republiky č. 93 z 22. apríla 2014.

Úplné znenie špecifikácie výrobku sa nachádza na tejto webovej stránke: http://www.politicheagricole.it/flex/cm/pages/ServeBLOB.php/L/IT/IDPagina/3335

alebo

možno navštíviť priamo domovskú stránku ministerstva poľnohospodárstva, potravinárstva a lesníctva (www.politicheagricole.it) a kliknúť na „Prodotti DOP IGP“ (na obrazovke vpravo hore), potom na „Prodotti DOP IGP STG“ (na ľavej strane obrazovky) a nakoniec na „Disciplinari di Produzione all’esame dell’UE“.

(1) Ú. v. EÚ L 343, 14.12.2012, s. 1.

(2) Ú. v. EÚ L 93, 31.3.2006, s. 12. Nahradené nariadením Európskeho parlamentu a Rady (EÚ) č. 1151/2012.

(3) Pozri poznámku pod čiarou č. 2.